醉歌
作者：陸游
朝代：宋

paragraphs: 讀書三萬卷，仕宦皆束閣。
學劍四十年，虜血未染鍔。
不得爲長虹，萬丈掃寥廓。
又不爲疾風，六月送飛雹。
戰馬死槽櫪，公卿守和約。
窮邊指淮淝，異域視京雒。
於乎此何心，有酒吾忍酌。
平生爲衣食，斂版靴兩脚。
心雖了是非，口不給唯諾。
如今老且病，鬢秃牙齒落。
仰天少吐氣，餓死實差樂。
壮心埋不朽，千載猶可作。